Αυτό είναι ένα δωμάτιο ξενοδοχείου, λίγο πολύ σαν αυτό όπου διαμένω.
Μερικές φορές βαριέμαι.
Ένα τέτοιο δωμάτιο δεν προσφέρει πολλά για ψυχαγωγία.
Αλλά για έναν χάκερ είναι λίγο πιο ενδιαφέρον,
επειδή η τηλεόραση δεν είναι σαν αυτή που έχουμε στο σπίτι μας,
είναι ένας κόμβος σε ένα δίκτυο, σωστά;
Αυτό σημαίνει ότι μπορώ να την «πειράξω».
Συνδέοντας μια τέτοια συσκευή στον υπολογιστή μου -έναν δέκτη υπερύθρων-
μπορώ να εκπέμψω τους κωδικούς που στέλνει το τηλεχειριστήριο της τηλεόρασης
και μερικούς ακόμα κωδικούς.
Και λοιπόν; Βασικά, μπορώ να δω ταινίες δωρεάν.
(Γέλια)
Αυτό δεν με πολυενδιαφέρει αλλά μπορώ να παίξω και βιντεοπαιχνίδια.
Αλλά δείτε κι αυτό!
Δεν μπορώ να το κάνω μόνο στην τηλεόραση του δωματίου μου,
μπορώ να ελέγξω την τηλεόραση και στο δικό σας δωμάτιο.
(Γέλια)
Έτσι μπορώ να σας δω, ξέρετε,
αν κάνετε κάποια καταχώρηση στοιχείων μέσω τηλεόρασης,
αν σερφάρετε στο Διαδίκτυο μέσω της τηλεόρασης του ξενοδοχείου,
μπορώ να το δω.
Μερικές φορές είναι κάτι ενδιαφέρον.
Μεταφορά κεφαλαίων.
Πραγματικά μεγάλες μεταφορές κεφαλαίων.
Ποτέ δεν ξέρεις τι κάνουν οι άνθρωποι
σερφάροντας στο Διαδίκτυο από το δωμάτιο του ξενοδοχείου τους.
(Γέλια)
Το θέμα είναι ότι εγώ μπορώ να αποφασίσω αν απόψε θα δείτε καρτούν ή πορνό.
Άλλος για το ξενοδοχείο μας;
(Γέλια)
Είναι κάτι που δούλευα όταν προσπαθούσα να καταλάβω
τις ιδιότητες ασφαλείας των ασυρμάτων δικτύων - λέγεται «Hackerbot».
Είναι ένα ρομπότ που φτιάξαμε, που γυρίζει και εντοπίζει χρήστες Wi-Fi,
τους πλησιάζει και τους δείχνει επί οθόνης τους κωδικούς τους.
(Γέλια)
Θέλαμε απλώς να φτιάξουμε ένα ρομπότ,
αλλά δεν ξέραμε τι θα θέλαμε να κάνει, έτσι -
Φτιάξαμε και μια έκδοσή του σε πιστόλι.
Λέγεται «Sniper Yagi».
Είναι για να κάνετε ανίχνευση κωδικών από μεγάλη απόσταση,
βλέπω το ασύρματο δίκτυό σας από σχεδόν 1,5 χιλιόμετρο.
Αυτό το φτιάξαμε με τον Μπεν Λόρι για να δείξουμε την παθητική παρακολούθηση.
Είναι ένας χάρτης του χώρου διεξαγωγής ενός συνεδρίου με θέμα
«Υπολογιστές, Ελευθερία και Ιδιωτικότητα».
Το συνέδριο γινόταν σε ένα ξενοδοχείο κι εμείς, καταλαβαίνετε,
με έναν υπολογιστή σε κάθε δωμάτιο του συνεδρίου
καταγράφαμε την κυκλοφορία Bluetooth.
Καθώς όλοι μπαινόβγαιναν με τηλέφωνα και φορητούς υπολογιστές
εμείς μπορούσαμε να καταγράφουμε, να συσχετίζουμε,
και μετά μπορούσα να εκτυπώσω ένα τέτοιο χάρτη για καθέναν στο συνέδριο.
Είναι ο Κιμ Κάμερον, ο επικεφαλής του σχεδιασμού ασφάλειας της Microsoft.
(Γέλια)
Χωρίς να το ξέρει,
μπορούσα να δω παντού όπου πήγε.
Και με συσχετισμούς μπορώ να δείξω με ποιον έκανε παρέα,
(κλήση τηλεφώνου) πότε βαρέθηκε,
(κλήση τηλεφώνου) είναι με κάποιον στον χώρο υποδοχής.
Χρησιμοποιείτε και άλλοι εδώ κινητό;
(Γέλια)
(Κουδούνισμα τηλεφώνου)
Το τηλέφωνό μου λοιπόν καλεί -
(κουδούνισμα)
καλεί -
Φωνητικό ταχυδρομείο: Έχετε 10 μηνύματα.
Πάμπλος Χόλμαν: Ωχ!
ΦΤ: Πρώτο αδιάβαστο μήνυμα -
ΠΧ: Τι πατάω -
ΦΤ: Παράλειψη πρώτου μηνύματος.
ΠΧ: Ωχ!
ΦΤ: Βασικό μενού. Για να ακούσετε τα - Πιέσατε λάθος πλήκτρο -
Παραλείψατε δύο μηνύματα. Τρία αποθηκευμένα μηνύματα.
Γεια σας.
ΠΧ: Ωχ! Είχαμε μπει στο φωνητικό ταχυδρομείο του Μπραντ.
(Γέλια)
Ήθελα να του καταγράψω ένα νέο μήνυμα,
αλλά μάλλον πάτησα λάθος πλήκτρο,
αλλά ας προχωρήσουμε.
Θα σας εξηγήσω πώς γίνεται άλλη φορά γιατί δεν έχουμε αρκετό χρόνο.
Χρησιμοποιεί κάποιος το MySpace;
Κάποιος χρήστης του MySpace;
Ήταν πολύ δημοφιλές, κάτι σαν το Facebook.
Ένας φίλος μας, ο Σάμι, ήθελε να γνωρίσει κοπέλες στο MySpace,
που νομίζω ήταν καλό για γνωριμίες.
Έφτιαξε λοιπόν μια σελίδα στο MySpace.
Εκεί εμφανίζονται όλοι οι φίλοι σου,
και ξέρεις αν κάποιος είναι ωραίος τύπος αν έχει πολλούς φίλους στο MySpace.
Ο Σάμι λοιπόν δεν είχε καθόλου φίλους.
Έβαλε λοιπόν στη σελίδα του ένα κομμάτι κώδικα σε Javascript,
ώστε όταν έβλεπες τη σελίδα του,
αυτόματα σε πρόσθετε ως φίλο.
Και παρέκαμπτε συνολικά το πρωτόκολλο επιβεβαίωσης
που ρωτούσε «Είναι ο Σάμι φίλος σου;»
Και μετά αντέγραφε τον κώδικα στη δική σου σελίδα,
έτσι όταν κάποιος πήγαινε στη σελίδα σου,
αυτόματα τον πρόσθετε και στους φίλους του Σάμι.
(Γέλια)
Και άλλαζε τη σελίδα σου ώστε να λέει «Ο Σάμι είναι ο ήρωάς σου».
(Γέλια)
Έτσι σε λιγότερο από 24 ώρες ο Σάμι έφτασε σχεδόν ένα εκατομμύριο φίλους στο MySpace.
(Γέλια)
Μόλις έληξε η τριετής αναστολή που έφαγε γι' αυτό.
(Γέλια)
Ακόμα καλύτερος ο Κρίστοφερ Άμπαντ, κάποιος άλλος χάκερ,
που ήθελε επίσης να γνωρίσει κοπέλες στο MySpace αλλά δεν είχε μεγάλη επιτυχία.
Κάποια ραντεβού δεν πήγαν καλά,
έτσι ο Άμπαντ έγραψε κάποιον κώδικα
συνδέοντας το MySpace με το Spam Assassin, ένα φίλτρο ανεπιθύμητων μηνυμάτων.
Λειτουργεί όπως το φίλτρο ανεπιθύμητων στο δικό σας email.
Το εκπαιδεύεις δίνοντάς του κάποια ανεπιθύμητα μηνύματα
και κάποια έγκυρα μηνύματα,
και χρησιμοποιώντας την τεχνητή νοημοσύνη
προσπαθεί να καταλάβει τη διαφορά, σωστά;
Έτσι λοιπόν, το εκπαίδευσε σε προφίλ κοριτσιών με τα οποία βγήκε και συμπάθησε,
ως έγκυρα μηνύματα.
Τα προφίλ κοριτσιών δεν συμπάθησε, τα δήλωσε ως ανεπιθύμητα,
και μετά έτρεξε το πρόγραμμα σε όλα τα προφίλ του MySpace.
(Γέλια)
Και του έβγαλε τις κοπέλες που πιθανόν θα ήθελε να βγει ραντεβού.
Η περίπτωση του Άμπαντ είναι σαν τρεις νεοφυείς επιχειρήσεις.
Τι χρειάζεται το Match.com εφόσον υπάρχει το κλαμπ γνωριμιών Spam;
Αυτό κι αν είναι καινοτομία.
Είχε ένα πρόβλημα, βρήκε μια λύση.
Χρησιμοποιεί κανείς αυτό -μπιπ- για να ανοίξετε το αυτοκινητό σας;
Είναι πολύ δημοφιλή - ίσως όχι τόσο πολύ στο Σικάγο.
Έτσι τα παιδιά περνούν στο πάρκινγκ του σουπερμάρκετ,
πατώντας το κουμπί μέχρι να ακούσουν τον γνώριμο ήχο.
Τελικά θα βρεθεί κάποιο άλλο αυτοκίνητο σαν το δικό σας,
ίσως με διαφορετικό χρώμα, που έχει τον ίδιο κώδικα στο κλειδί.
Κλέβουν ότι βρουν μέσα, κλειδώνουν και φεύγουν.
Η ασφαλιστική αρνείται να σας αποζημιώσει
γιατί δεν υπάρχει ένδειξη διάρρηξης.
Για έναν κατασκευαστή, βρήκαμε τρόπο πώς να φτιάξουμε το κλειδί
ώστε να ανοίγει όλα τα αυτοκίνητα αυτού του κατασκευαστή.
(Γέλια)
Πρέπει να μάθουμε κάτι από αυτό, αν και δεν φτάνει ο χρόνος,
αλλά είναι ότι το αυτοκίνητο και το τηλέφωνό σας είναι πλέον υπολογιστές,
η τοστιέρα σας -αν ακόμη δεν είναι- σύντομα θα γίνει υπολογιστής, σωστά;
Και δεν αστειεύομαι.
Επίσης πρέπει να μάθουμε ότι όταν συμβεί αυτό,
κληρονομούμε όλες τις ιδιότητες και τα προβλήματα ασφάλειας των υπολογιστών.
Και έχουμε πολλά προβλήματα.
Έτσι να το έχετε κατά νου και θα μιλήσουμε γι' αυτό αργότερα.
Έχει κάποιος τέτοια κλειδαριά στην πόρτα της εισόδου;
ΟΚ, ωραία.
Κι εγώ τέτοια έχω.
Είναι μια κλειδαριά Schlage.
Θα την βρείτε στις μισές πόρτες εισόδου της Αμερικής.
Έφερα μία για να σας δείξω.
Αυτή λοιπόν είναι η δική μου κλειδαριά Schlage.
Αυτό είναι ένα κλειδί που μπαίνει αλλά δεν γυρίζει γιατί είναι κακοφτιαγμένο.
Έχετε προσπαθήσει ποτέ να ανοίξετε κλειδαριά με τέτοια εργαλεία;
Εντάξει, πήρα μερικά ύποπτα διαρρηκτικά εργαλεία.
Είναι για παιδιά με Ιδεοψυχαναγκαστική Διαταραχή.
Πρέπει να τα βάλετε μέσα και να τα δουλέψετε προσεκτικά για ώρες
μέχρι να μάθετε να τα χρησιμοποιείτε με επιδεξιότητα.
Για τα υπερκινητικά παιδιά στο σπίτι υπάρχει ευκολότερος τρόπος.
Βάζω το μικρό μαγικό μου κλειδί εδώ,
το πιέζω λίγο για να γυρίσει (χτυπάει)
το χτυπώ μερικές φορές με αυτό το ειδικό σφυράκι
και μόλις παραβίασα την κλειδαριά. Μπήκαμε μέσα.
Είναι εύκολο.
Και στην ουσία, δεν γνωρίζω κάτι περισσότερο από εσάς.
Είναι πραγματικά πολύ εύκολο.
Έχω ένα μπρελόκ με το ίδιο κλειδί
για τις μισές κλειδαριές στην Αμερική.
Αν σας ενδιαφέρει, αγόρασα μια μηχανή που φτιάχνει κλειδιά
για να τα φτιάξω αυτά και μερικά για να δώσω σε όλους σας.
(Γέλια)
(Χειροκρότημα)
Ως δώρο λοιπόν, ελάτε μετά να σας δείξω πώς ανοίγουν κλειδαριές
και να σας δώσω κι ένα από τα κλειδιά
για να το δοκιμάσετε στην πόρτα σας.
Χρησιμοποιεί κάποιος στικάκια USB;
Ναι, τύπωσέ μου το έγγραφο του Word.
Είναι πολύ δημοφιλή.
Το δικό μου είναι σχεδόν σαν το δικό σας. Μπορείτε να μου εκτυπώσετε ένα έγγραφο.
Αλλά ενώ το κάνετε, αόρατα και μαγικά στο παρασκήνιο
αυτό αντιγράφει τον φάκελο Τα Έγγραφά Μου,
ιστορικό πλοήγησης, cookies, αρχεία καταγραφής και κωδικούς πρόσβασης,
και όλων όσων θα χρειαστείτε αν κάποτε αντιμετωπίσετε πρόβλημα.
Μας αρέσει λοιπόν να φτιάχνουμε τέτοια και να τα μοιράζουμε αφειδώς σε συνέδρια.
(Γέλια)
Χρησιμοποιεί κάποιος εδώ πιστωτική κάρτα;
(Γέλια)
Πολύ ωραία!
Ναι, είναι δημοφιλείς και τρομερά ασφαλείς.
(Γέλια)
Υπάρχουν νέες πιστωτικές κάρτες που έρχονται ταχυδρομικά
με μια επιστολή που σας λέει ότι είναι η νέα «Ασφαλής Πιστωτική Κάρτα».
Έλαβε κάποιος μία από αυτές;
Ξέρετε ότι είναι ασφαλής γιατί έχει ένα τσιπάκι ταυτοποίησης μέσω ραδιοσυχνοτήτων,
και μπορείτε να την χρησιμοποιείτε σε ταξί και σε καφετέριες,
έφερα μία να σας δείξω, απλώς αγγίζοντας τον αναγνώστη.
Έχετε ξαναδεί μια τέτοια;
ΟΚ, ποιος έχει τέτοια κάρτα;
Φέρτε την εδώ πάνω.
(Γέλια)
Θα σας έχουμε ένα βραβείο.
Απλώς θέλω να σας δείξω τι μάθαμε γι' αυτές.
Έλαβα αυτή την κάρτα ταχυδρομικά.
Χρειάζομαι μερικούς εθελοντές, βασικά θα χρειαστώ πέντε εθελοντές
επειδή οι νικητές
θα πάρουν από ένα υπέροχο ανοξείδωτο πορτοφόλι
που σας προστατεύει από το πρόβλημα που -σωστά μαντέψατε- θα σας δείξω.
Φέρτε την πιστωτική σας εδώ και θα σας δείξω.
Θέλω να το δοκιμάσω σε μία από τις υπέροχες νέες πιστωτικές κάρτες.
ΟΚ.
Είναι εδώ κάποιος από τους διοργανωτές
να πιέσει τους ανθρώπους να συνεργαστούν;
(Γελώντας)
Είναι από δική σας βούληση επειδή -
Εδώ γίνεται ωραία η παρουσίαση
γιατί ξέρω ότι δεν έχετε δει -
(Απροσδιόριστη ερώτηση)
Τι είναι αυτό;
Είναι κάτι ωραία πορτοφόλια από ανοξείδωτο ατσάλι.
Έχει κανείς δει κώδικα στην σκηνή του TED;
Ναι, είναι καταπληκτικό.
(Γέλια)
ΟΚ, ωραία, βρήκα εθελοντές.
Ποιος έχει λοιπόν μία τέτοια φοβερή πιστωτική κάρτα;
Εντάξει, πάμε λοιπόν.
Θα μοιραστώ τον αριθμό της πιστωτικής κάρτας σας
μόνο με 350 καλούς φίλους.
Ακούσατε τον ήχο;
Αυτό σημαίνει ότι κάποιος παραβιάζει την πιστωτική σας.
ΟΚ, να δούμε τι βρήκαμε;
Όνομα πελάτη, αριθμό πιστωτικής και ημερομηνία λήξης.
Μάλλον η νέα ασφαλής πιστωτική δεν είναι εντελώς ασφαλής.
Θα δοκιμάσει κάποιος τη δική του όσο είμαι εδώ;
Άνδρας: Μπορείτε να βάλετε προστασία υπερανάληψης;
ΠΧ: Μπιπ, να δούμε τι έχουμε;
Διαμαρτυρηθήκαμε τόσο γι' αυτό και η American Express το άλλαξε,
και δεν μας δίνει πλέον το όνομα.
Το οποίο είναι πρόοδος. Μπορείτε να δείτε το δικό μου αν φαίνεται.
Ναι, δείχνει το όνομά μου - έτσι τουλάχιστον με φωνάζει η μαμά μου.
Η δική σας δεν το έχει.
Τέλος πάντων, την άλλη φορά που θα σας έρθει στο ταχυδρομείο
κάτι που λέει ότι είναι ασφαλές, στείλτε το σε μένα.
(Γέλια)
Μια στιγμή, ένα είναι άδειο.
Νομίζω αυτό είναι, ναι, ορίστε.
Αυτό χρειάζεται συναρμολόγηση.
Εντάξει, ωραία.
(Χειροκρότημα)
Μου έχουν μείνει λίγα λεπτά, έτσι ας πούμε δύο πραγματάκια ακόμα.
(Γέλια)
Γαμώ το.
Η εκστρατεία μου με υποσυνείδητα μηνύματα υποτίθεται ότι θα ήταν πολύ γρηγορότερη.
Εδώ είναι η πιο συναρπαστική διαφάνεια που δείχθηκε ποτέ σε TED.
Αυτό είναι το διάγραμμα πρωτοκόλλου SSL,
το σύστημα κρυπτογράφησης του φυλλομετρητή σας
που προστατεύει την πιστωτική σας όταν τη δίνετε σε διαδικτυακές αγορές.
Συμφωνώ, εκπληκτικό αλλά το θέμα είναι
οι χάκερς θα επιτεθούν σε κάθε σημείο του πρωτοκόλλου, σωστά;
Θα στείλω δύο αποκρίσεις όταν ο εξυπηρετητής θα περιμένει μία.
Θα στείλω 0 όταν περιμένει 1.
Θα στείλω διπλάσια δεδομένα από όσα περιμένει.
Θα απαντήσω δύο φορές περισσότερο από όσο περιμένει.
Θα δοκιμάσω πολλά και διάφορα. Για να δω πού χωλαίνει.
Να δω τι θα ανακαλύψω.
Αφού βρω μια τέτοια τρύπα, θα αρχίσω να ψάχνω πώς θα την εκμεταλλευτώ.
Είναι κάτι περισσότερο από το αν το SSL είναι ανιαρό για τους χάκερ.
Αυτό εδώ σκοτώνει ένα εκατομμύριο Αφρικανούς τον χρόνο.
Είναι ο κώνωψ ο ανωφελής που φέρει τον ιό της ελονοσίας.
Σε λάθος ομιλία είμαι;
(Γέλια)
Αυτό είναι το διάγραμμα πρωτοκόλλου της ελονοσίας.
Έτσι στο εργαστήριο προσπαθούμε να προσβάλουμε το πρωτόκολλο
σε κάθε δυνατό σημείο του.
Έχει ένα περίπλοκο κύκλο ζωής, στον οποίο δεν θα επεκταθώ τώρα,
αλλά περνάει τον περισσότερο χρόνο του σε ανθρώπους, ενίοτε σε κουνούπια,
και εδώ χρειαζόμαστε χάκερς.
Γιατί το μυαλό των χάκερ τα πάει πολύ καλά με τις ανακαλύψεις.
Το μυαλό τους είναι ιδανικό να ανακαλύπτει οτιδήποτε εφικτό.
Για να το εξηγήσω συχνά λέω:
Αν πάρεις κάποιο γκάτζετ και το δείξεις στη μαμά σου,
θα πει, «Και τι κάνει αυτό;» κι εσύ θα πεις, «Μαμά, τηλέφωνο είναι».
Και αυτόματα θα ξέρει ακριβώς τι δουλειά κάνει.
Αλλά με τον χάκερ η ερώτηση πάει αλλιώς.
Η ερώτηση είναι, «Τι μπορώ να το κάνω να κάνει;»
Θα το ξεβιδώσω τελείως, θα του βγάλω το κάλυμμα,
και θα το σπάσω σε πολύ μικρά κομματάκια.
Αλλά μετά θα βρω τι μπορώ να φτιάξω με τα κομματάκια.
Αυτό είναι ανακάλυψη και αυτό χρειάζεται να κάνουμε σε επιστήμη και τεχνολογία
για να βρούμε τι είναι δυνατόν.
Έτσι στο εργαστήριο προσπαθώ να εφαρμόσω αυτό το σκεπτικό
σε κάποια από τα μεγαλύτερα ανθρώπινα προβλήματα.
Ερευνούμε την ελεονοσία, χάρις στον Μπιλ Γκέιτς που μας το ζήτησε.
Έτσι βρίσκαμε λύση για την ελονοσία.
Είναι πραγματική διαφήμιση του 1940.
Εξαλείψαμε την ελονοσία στις ΗΠΑ ψεκάζοντας παντού με DDT.
Στο εργαστήριο εργαζόμαστε πάρα πολύ πάνω στην κατανόηση του προβλήματος.
Εδώ είναι βίντεο υψηλής ταχύτητας από μια φοβερή βιντεοκάμερα,
και προσπαθούμε να μάθουμε πώς πετούν τα κουνούπια.
Βλέπετε ότι μοιάζουν σαν να κολυμπούν στον αέρα.
Δεν έχουμε ιδέα πώς πετάνε.
Αλλά έχουμε μια καλή βιντεοκάμερα έτσι -
(Γέλια)
Ναι, κοστίζει περισσότερο από μια Φεράρι.
Τέλος πάντων, βρήκαμε κάποιους τρόπους να πολεμήσουμε τα κουνούπια.
Να τα καταρρίψουμε με ακτίνες λέιζερ.
Αυτό συμβαίνει όταν βάλεις σε ένα δωμάτιο όλων των ειδών τους επιστήμονες
και κάποιον μανιακό με τα λέιζερ.
Έτσι το θεώρησαν αστείο στην αρχή,
αλλά βρήκαμε ότι μπορούμε να το φτιάξουμε με ηλεκτρονικά του εμπορίου.
Χρησιμοποιεί τον αισθητήρα CCD μιας δικτυακής κάμερας,
το λέιζερ από έναν εγγραφέα Blu-ray,
τον ανακλαστήρα λέιζερ από ένα εκτυπωτή λέιζερ.
Κάνουμε την ανίχνευση κίνησης με έναν επεξεργαστή κάρτας γραφικών
όπως θα κάναμε σε ένα βιντεοπαιχνίδι.
Είναι όλα πράγματα που ακολουθούν τον Νόμο του Μουρ.
Άρα η κατασκευή του δεν θα είναι τόσο ακριβή.
Η βασική ιδέα είναι, με βάλουμε αυτό το σύστημα λέιζερ
περιμετρικά σε ένα κτίριο ή ένα χωριό
και να πυροβολούμε τα κουνούπια που έρχονται να τσιμπήσουν ανθρώπους.
Μπορεί να θελήσουμε να το κάνουμε και στην αυλή μας.
Ή για να προστατέψουμε τις σοδειές.
Η ομάδα εργάζεται αυτή τη στιγμή
για να βρει τι χρειάζεται για να εφαρμόσουμε το ίδιο
για το ζιζάνιο που κατέστρεψε ολοκληρωτικά
σχεδόν τα 2/3 των πορτοκαλεώνων της Φλόριντα.
Έτσι οι άνθρωποι γελούσαν στην αρχή.
Εδώ είναι ένα βίντεο με το σύστημά μας σε λειτουργία.
Εντοπίζουμε τα κουνούπια καθώς πετούν σε πραγματικό χρόνο.
Η σκόπευση γίνεται από τον υπολογιστή μας.
Απλώς τα παρακολουθεί, τα εντοπίζει από την κίνηση
και τα σκοπεύει με το λέιζερ για να πάρει δείγμα της συχνότητας φτερουγίσματος
Από αυτό βρίσκουμε: Είναι αυτό κουνούπι;
Είναι το γένος Ανωφελής; Είναι θηλυκό;
Και αν όλα αληθεύουν, το πυροβολούμε με το θανατηφόρο λέιζερ.
(Γέλια)
Το έχουμε εφαρμόσει στο εργαστήριο.
Είμαστε στη διαδικασία να το βάλουμε σε πραγματική εφαρμογή.
Όλα γίνονται στο Intellectual Ventures Lab στο Σιάτλ όπου εργάζομαι
και προσπαθούμε να λύσουμε μερικά μεγάλα προβλήματα της ανθρωπότητας.
Και εδώ είναι η μοιραία βολή.
Βλέπετε ότι μόλις κάψαμε το φτερό του με λέιζερ υπερύθρων.
Δεν θα ξανάρθει.
(Χειροκρότημα)
Του διαλύσαμε το φτερό, ναι.
Το λατρεύουν. Καταλαβαίνετε τι εννοώ.
Δεν μας ενόχλησαν οργανώσεις για την προστασία των ζώων.
Είναι ο τέλειος εχθρός.
Κανείς δεν πρόκειται να υπερασπιστεί τα κουνούπια.
Μερικές φορές το παρακάνουμε.
Τέλος πάντων, πρέπει να φύγω.
Αυτό είναι το Intellectual Ventures Lab όπου εργάζομαι.
Βασικά έχουμε κάθε είδος επιστήμονα και κάθε είδους εργαλείο στον κόσμο
για να εργαστούμε σε πρότζεκτ με τρελές ανακαλύψεις.
Ευχαριστώ.
(Χειροκρότημα)